《师题子岩》
宋代·何麒

旦为阳华游，轩豁谐素志。
那知此嵌岩，近在回翔地。
石如狻猊状，蹲伏呀可畏。
虽无嚬呻威，尚使百兽避。
漫郎嗜泉石，足迹靡不至。
是岩端见遗，定自求其备。
澹岩冠湘中，环玮传万耳，
此郎靳一言，亦以山无水。
骨多欠{上艹下月}血，草木咸枯悴。
其谁喜冥搜，韵语发天秘。
石门何晃荡，坐久三叹喟。
径欲挽银潢，淙淙满人意。

作者简介：何麒，字子应，青城（今四川都江堰市东南）人。张商英外孙。高宗建炎元年（一一二七）为宣教郎《建炎以来系年要录》卷六。绍兴十一年（一一四一），赐同进士出身，为夔州路提点刑狱。十三年，知邵州，未几落职，主管台州崇道观，道州居住。今录诗八首。